Illum, il-Kummissjoni tilqa' l-adozzjoni ta' miżuri ġodda importanti li bihom l-Istati Membri jkunu jistgħu jeżentaw lill-isptarijiet tal-UE, lill-prattikanti mediċi, u lill-individwi mit-taxxa tal-VAT meta jixtru vaċċini jew kits tal-ittestjar għall-coronavirus. Ir-regoli ġodda, adottati unanimament mill-Istati Membri kollha u bbażati fuq proposta tal-Kummissjoni tat-28 ta' Ottubru (bħala parti mill-Komunikazzjoni dwar miżuri addizzjonali ta' rispons għall-COVID-19), tfasslu biex jagħtu aċċess aħjar u orħos għall-għodod meħtieġa għall-prevenzjoni, is-sejbien u t-trattament tal-coronavirus. Paolo Gentiloni, il-Kummissarju għall-Ekonomija, stqarr: “Il-Ftehim tal-lum se jgħinna niżguraw li l-vaċċini tal-coronavirus jistgħu jinkisbu mingħajr VAT madwar l-UE kollha. Nifraħ lil dawk kollha involuti għall-adozzjoni estremament rapida tar-regoli l-ġodda, għax din se tgħin biex il-vaċċini u l-kits tal-ittestjar ikunu irħas. L-introduzzjoni b'suċċess ta' dawn il-vaċċini hi kruċjali biex l-Ewropa toħroġ mid-dell tal-pandemija: se tkun l-akbar prijorità għax-xhur li ġejjin.” Bil-miżuri, il-pajjiżi tal-UE se jkunu jistgħu jdaħħlu fis-seħħ eżenzjoni temporanja mill-VAT għall-vaċċini u għall-kits tal-ittestjar mibjugħa lill-isptarijiet, lit-tobba u lill-individwi, kif ukoll servizzi relatati mill-qrib. Bħalissa, l-Istati Membri jistgħu japplikaw rati mnaqqsa tal-VAT fuq il-bejgħ tal-vaċċini iżda ma jistgħux japplikaw rata żero; filwaqt li l-kits tal-ittestjar ma jistgħux jibbenefikaw minn rati mnaqqsa. Skont id-Direttiva emendata, l-Istati Membri se jkunu jistgħu jagħżlu li japplikaw rati mnaqqsa jew rata żero kemm għall-vaċċini u anki għall-kits tal-ittestjar. Il-pandemija tal-coronavirus kienet teħtieġ rispons straordinarju min-naħa tal-awtoritajiet f'kull qasam ta' politika. Il-Kummissjoni issa qed tqawwi ħidmitha biex tħejji għall-introduzzjoni tal-vaċċini ġodda madwar l-UE – b'mod partikolari wara l-aħbarijiet rivoluzzjonarji riċenti li ħabbru ċerti atturi farmaċewtiċi dinjin. Il-politika tal-UE dwar it-tassazzjoni u d-dwana se tibqa' taqdi rwol integrali biex jingħata aċċess lil dawn il-fornimenti mediċi kruċjali, filwaqt li tiżgura s-sikurezza tal-oġġetti li jaslu fis-suq intern. Għal rispons immedjat mill-Istati Membri, ir-regoli se japplikaw mill-għada tal-pubblikazzjoni tagħhom fil-Ġurnal Uffiċjali tal-Unjoni Ewropea. Dawn se jibqgħu fis-seħħ sa tmiem l-2022, jew sakemm jintlaħaq ftehim fuq il-proposta pendenti tal-Kummissjoni għal regoli ġodda dwar ir-rati tal-VAT, jekk dan tal-aħħar isir qabel. Aħbar mid-DĠ TAXUD Proposta għal Direttiva tal-Kunsill li temenda d-Direttiva tal-Kunsill 2006/112/KEE fir-rigward ta' miżuri temporanji b'rabta mat-taxxa fuq il-valur miżjud għall-vaċċini tal-COVID-19 u ma' apparat mediku dijanjostiku in vitro b'reazzjoni għall-pandemija tal-COVID-19 Il-Komunikazzjoni dwar miżuri addizzjonali ta' rispons għall-COVID-19 u stqarrija għall-istampa dwar jekk “il-coronavirus ifeġġ mill-ġdid”.